SEKSYON 1
Magpagiya ha Dios Basi Magmalipayon an Pag-asawa
“Hiya nga naghimo ha ira ha tinikangan ginhimo hira nga lalaki ngan babaye.”
Hi Jehova * nga Dios an nagkasal ha siyahan nga mag-asawa. An Biblia nagsusumat ha aton nga ginhimo niya an siyahan nga babaye ngan iya “gindara ha lalaki.” Nalipay gud hi Adan salit nakasiring hiya: “Ini yana tul-an han akon mga tul-an, ngan unod han akon unod.” (Genesis 2:22, 23) Karuyag pa gihapon ni Jehova nga magin malipayon an mga mag-asawa.
Han nag-asawa ka, bangin naghunahuna ka nga magigin perpekto an iyo pag-upod. Kondi an tinuod, bisan kon naghihigugmaay gud an mag-asawa, magkakaada la gihapon hira mga problema. (1 Corinto 7:28) Ini nga brosyur naghihisgot hin mga prinsipyo ha Biblia nga kon iaaplikar, makakabulig ha iyo pag-asawa ngan ha iyo pamilya nga magin malipayon.
1 TUMANA AN PAPEL NGA IGINHATAG HA IMO NI JEHOVA
KON ANO AN GINSISIRING HAN BIBLIA: An bana an ulo han pamilya.
Kon usa ka nga bana, naglalaom hi Jehova nga mahigugmaon nga mamangnoan mo an imo asawa. (1 Pedro 3:7) Ginlarang hiya ni Jehova sugad nga imo kabulig, ngan karuyag Niya nga trataron mo hiya nga may dignidad ngan gugma. (Genesis 2:18) Kinahanglan higugmaon mo gud an imo asawa ngan andam ka nga unahon an iya kaopayan kay han imo kalugaringon.
Kon usa ka nga asawa, naglalaom hi Jehova nga rirespetuhon mo gud an imo bana ngan bubuligan hiya ha pagtuman han iya papel. (1 Corinto 11:3; Efeso 5:33) Suportahi an iya mga desisyon ngan kinasingkasing nga magkooperar ha iya. (Colosas 3:18) Kon bubuhaton mo ito, magigin makaruruyag ka ha mga mata han imo bana ngan ni Jehova.
KON ANO AN IMO MAHIHIMO:
Pakianhi an imo padis kon paonan-o ka magigin mas maopay nga bana o asawa. Pamati hin maopay, ngan buhata an imo mahihimo basi mag-uswag
Magin mapailubon. Kinahanglan hin panahon basi hibaroan kon paonan-o niyo mapapalipay an kada tagsa
2 MAGIN MAHUNAHUNAON HA MGA PAGBATI HAN IMO PADIS
KON ANO AN GINSISIRING HAN BIBLIA: Kinahanglan mahunahunaon ka ha kaopayan han imo padis. (Filipos 2:3, 4) Tratara hiya nga presyoso. Hunahunaa pirme nga karuyag ni Jehova nga an iya mga surugoon magin “buotan ha ngatanan.” (2 Timoteo 2:24) “Sugad hin espada nakakasamad hin grabe an dinalidali nga mga pulong, kundi nakakatambal an mga pulong hin makinaadmananon.” Salit pilia hin maopay an imo mga pulong. (Darahonon [Proberbios] 12:18, Maopay nga Sumat) An espiritu ni Jehova mabulig ha imo nga magyakan nga may pagkabuotan ngan gugma.
KON ANO AN IMO MAHIHIMO:
Pag-ampo nga magin kalmado ka ngan magkaada abrido nga hunahuna antes makiistorya ha imo padis hin seryoso nga butang
Hunahunaa hin maopay kon ano an imo isisiring ngan kon paonan-o ito isisiring
3 PAGKAUYON KAMO HA USA NGA PANHUNAHUNA
KON ANO AN GINSISIRING HAN BIBLIA: Han nag-asawa ka, ikaw ngan an imo padis nagin “usa nga unod.” (Mateo 19:5) Kondi duha pa gihapon kamo nga indibiduwal ngan bangin magkaiba an iyo mga opinyon. Salit kinahanglan niyo hibaroan kon paonan-o magkakauyon an iyo panhunahuna ngan mga pagbati. (Filipos 2:2) Importante nga nagkakauyon kamo kon naghihimo hin mga desisyon. Iginpapakita han Biblia nga magmamalampuson an mga plano pinaagi ha pagkonsulta ha kada tagsa. (Proberbios 20:18) Pagpagiya ha mga prinsipyo ha Biblia kon naghihimo hin importante nga mga desisyon.
KON ANO AN IMO MAHIHIMO:
Ig-istorya ha imo padis an imo mga pagbati, diri la an mga impormasyon o mga opinyon
Konsultaha anay an imo padis antes maghimo hin desisyon
^ par. 4 Jehova an ngaran han Dios sumala ha Biblia.
hat_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn